user
အရေးပေါ်တားဆေးတွေက ရေရှည်ဆိုးကျိုးရှိလား။  အရေးပေါ်တားဆေးတွေကြောင့် ကလေးမရတော့တာ၊ သားအိမ်ထိတာ၊ ရေအိတ်တည်တာတို့ ဖြစ်နိုင်လား။
assistant
အရေးပေါ်တားဆေးတွေနဲ့ပတ်သက်ရင် အများစု စိုးရိမ်ကြတာက များများအသုံးပြုမိရင်၊ မကြာခဏဆိုသလို အသုံးပြုမိရင် ဆိုးကျိုးဖြစ်မှာစိုးတာပဲ။ ဥပမာ ကလေးမရတော့ဘူး၊ သားအိမ်ထိတယ်၊ ရေအိတ်တည်တယ် စသဖြင့်ပေါ့။ အဲဒီလိုအပြောများကြတာရယ်၊ တချို့ဆရာဝန်တွေကိုယ်တိုင်ကတောင် အရေးပေါ်တားဆေးက ကျန်းမာရေးထိခိုက်တယ်ဆိုပြီး ပြောနေကြတာတွေရယ်ရှိတော့ အရေးပေါ်တားဆေးသောက်ဖို့ကြောက်ကြတယ်။ အရေးပေါ်တားဆေးသောက်ရင် ဘဝပျက်စီးတော့မလို၊ အရေးပေါ်တားဆေးတိုက်တဲ့ယောက်ျားလေးကလည်း ကိုယ်ချင်းစာတရားမရှိတဲ့သူလို ဖြစ်နေတယ်။

တကယ်လို့ အရေးပေါ်တားဆေးကို မကြာခဏသောက်လို့ အရပ်ထဲပြောနေကြတဲ့ ဘေးထွက်ဆိုးကျိုးတွေသာရှိတယ်ဆိုရင် လူပေါင်းထောင်သောင်းများစွာနဲ့ စမ်းသပ်ပြီးမှထုတ်လုပ်ရတဲ့ ဆေးဝါးအနေနဲ့ အညွှန်းမပါသင့်ဘူးလား။ အရေးပေါ်တားဆေးတွေရဲ့ အညွှန်းမှာ ရေရှည်မသုံးရဘူး ဒါမှမဟုတ် ခဏခဏသုံးရင် သားအိမ်ထိတယ်ဆိုတာမျိုး တားမြစ်ချက်တွေမရှိပါဘူး။ ဒါနဲ့တင် မသေချာမှာစိုးလို့ ကျနော်ဒီအကြောင်း လေ့လာချက် စာတမ်းတွေဆက်ဖတ်ကြည့်ပါတယ်။ ကံကောင်းတာကတော့ အရေးပေါ်တားဆေးနဲ့ပတ်သက်လို့ ကျနော်တို့ဆီမှာလို ယုံကြည်ကြတာမျိုး တခြားနေရာတွေမှာလည်း ယုံကြည်ကြတာရှိတော့ လေ့လာချက်စာတမ်းတွေလည်း တော်တော်ရှိတယ်။ အားလုံးရဲ့ တညီတညွတ်တည်းအဆိုက အရေးပေါ်တားဆေးဟာ ပြင်းထန်တဲ့ ရေရှည်ဆိုးကျိုး မရှိဘူးဆိုတာပဲ။

အရေးပေါ်တားဆေးကို အမြဲမသုံးစွဲသင့်ဘူးလို့ ပြောရတဲ့တစ်ခုတည်းသော အကြောင်းပြချက်က သူက တခြားနည်းတွေနဲ့ယှဉ်ရင် ကိုယ်ဝန်တားနိုင်ခြေ နိမ့်လို့ဖြစ်ပါတယ်။ အရေးပေါ်တားဆေးတွေရဲ့ ဘေးထွက်ဆိုးကျိုးအဖြစ် ခေါင်းမူး၊ ခေါင်းကိုက်တာ၊ အော့အန်တာ၊ ရာသီအပြောင်းအလဲဖြစ်သွားတာ၊ ဗိုက်အောင့်တာတွေပဲ အဖြစ်များပါတယ်။
ဒါကြောင့် အကာအကွယ်မပါဘဲ အတူနေပြီးတော့ ကိုယ်ဝန်တားဖို့လိုအပ်တယ်ဆိုရင် အရေးပေါ်တားဆေးကို အသုံးပြုနိုင်ပါတယ်။ မရှိတဲ့ဘေးထွက်ဆိုးကျိုးတွေကို ကြောက်လန့်ပြီး အရေးပေါ်တားဆေး မသောက်လိုက်ရလို့ မလိုလားအပ်တဲ့ကိုယ်ဝန်ရှိလာရင် ပိုခက်သွားမယ်။ အရေးပေါ်တားဆေးဟာ လိင်ကတဆင့်ကူးစက်တဲ့ရောဂါတွေကိုလည်း မကာကွယ်နိုင်ဘူးနော်။